## Program pomoćničkog ispita za zanimanje klesar

### NN 5/2004 (15.1.2004.), Program pomoćničkog ispita za zanimanje klesar

# ministarstvo za obrt, malo i srednje poduzetništvo

**180**

Na
temelju stavka 4. članka 53. Zakona o
obrtu (Narodne novine, br. 49/03), ministar za obrt,
malo i srednje poduzetništvo nakon prethodno pribavljena mišljenja Hrvatske
obrtničke komore, donosi

### PROGRAM POMOĆNIČKOG ISPITA ZA ZANIMANJE KLESAR

I.

Svrha pomoćničkog ispita je dokazivanje ispitanika da je stekao vještine i stručno–teorijska znanja, utvrđena nastavnim planom i programom za zanimanje klesar ("Narodne novine" br. 84./97.), nužna za obavljanje poslova u tom zanimanju.

II.

Pomoćnički ispit se sastoji iz praktičnoga i teorijskog dijela.

III.

Za praktični dio ispita
zadaje se, u skladu s nastavnim planom praktičnog dijela naukovanja, praktična
zadaća (uradak i radna proba odnosno samo radna proba, ako se radi o uslužnim
zanimanjima) iz područja:

1. zaštita na radu i
   zaštita okoliša;
2. izrada i postavljanje radnih skela;
3. primjena i ugradba prirodnoga i umjetnog kamena i ploča;
4. preoblikovanje kamenih blokova
   i neobrađenih ploča;
5. obrađivanje kamenih površina;
6. izrada višefrontalnog kamenja i zaobljenih ploha;
7. izrada i označivanje profila;
8. izrada žbuke, betona, armiranoga betona i betonskog kamena;
9. primjena i prerada umjetnih materijala;
10. strojna obrada kamenih ploča i izradaka;
11. brušenje i poliranje površina, rubova i profila;
12. radovi na umetanju;
13. izrađivanje natpisa i ornamenata;
14. restauriranje građevina, spomenika i
    kipova;
15. polaganje podnih ploča;
16. postavljanje zidnih obloga;
17. modeliranje, oblikovanje i
    izrada reljefa i plastike.

Ispitanik mora u zadanom roku primjereno pomoćničkom statusu izraditi uradak i obaviti radnu
probu. Ispitna komisija na temelju
dolje navedenih uradaka i radnih
proba zadaje ispitaniku jedan do tri uratka i jednu
do tri radne probe. Ispitna
komisija može i samostalno predložiti
uratke i radne probe koje će zadati
ispitaniku.

## POMOĆNIČKI URADAK

|  |  |
| --- | --- |
| Vrsta uratka | Opis uratka |
| Izrađivanje spomenika | Uradak se izrađuje u obrtničkim tehnikama obrade s voltama, profiliranjem, pisanjem pisma ili simbola |
| Izrađivanje profiliranoga građevnog dijela | Građevni dio koji se profilira može biti okvir prozora ili vrata, komad luka, križna rebra ili profilirane kamene stepenice |
| Izrađivanje plastike ili reljefa prema modelu | Izraditi ornamentalne kalupe ukrasnih predmeta prema nacrtu, modelirati i lijevati reljefe |
| Izrađivanje ornamenata | Prema nacrtu izraditi ornament koristeći tehniku udubljenoga i izbočenog uklesivanja |
| Pisanje u različitim tehnikama u kamenu | Pri izradi uratka primijeniti tehnike metalnih pisama i pješčanog mlaza. Sjenčati (šatirati) i pozlatiti pisma |
| Postavljanje zidne ili podne obloge | Uradak obuhvaća pripremu podloge, pripremu obloge i postavljanje, uz korištenje različitih tehnika vezivanja i učvršćivanja |

RADNA
PROBA

|  |  |
| --- | --- |
| Vrsta radne probe | Opis radne probe |
| Brušenje kamene površine | Radna proba obuhvaća brušenje kamene površine u različitim strupnjevima, brušenja sa stacioniranim strojevima |
| Suho i mokro brušenje | Radna proba obuhvaća suho i mokro brušenje dijela uratka  ručnim strojevima |
| Čišćenje kamena | Radna proba obuhvaća čišćenje kamena različitim postupcima |
| Postavljanje i polaganje dijelova stepenica i odmorišta | Radna proba može biti postavljanje nastupne ili čeone plohe kod stube ili odmorišta |
| Pozlaćivanje pisma | Radnu probu čini  primjena tehnike pozlaćivanja pisma u kamenu |

Pri izradi praktične zadaće ispitanik (naučnik) mora se pridržavati propisanih mjera zaštite na radu i zaštite okoliša te ostalih uvjeta koje odredi ispitna komisija.

Ispitanik mora ispitnoj komisiji priložiti mapu praktičnog dijela naukovanja za sve godine obrazovanja iz koje je vidljivo da je uspješno svladao ovaj dio naukovanja.

IV.

Stručno-teorijski dio
ispita obuhvaća teorijska znanja nužna za obavljanje praktičnih postupaka u
zanimanju koja su propisana nastavnim planom i programom za teorijski dio
naukovanja.

### NASTAVNI PREDMET

*Tehnologija* *zanimanja s vježbama*

1. Osnove tehničkog crtanja
2. Svojstva i uporaba prirodnoga kamena
3. Alati i strojevi
4. Zidarski radovi
5. Betonski radovi
6. Izrada pisma
7. Stilovi u graditeljstvu i kiparstvu
8. Građevni dijelovi od prirodnoga kamena
9. Radovi polaganja i postavljanja
10. Restauracijski radovi

**Stručni** **račun**

1. Matematičke i računske osnove
2. Pojedinačni materijalni troškovi, zajednički materijalni troškovi, izrada analize cijena, dokaznice mjera i ukupnih troškova izrade
3. Poznavanje sastava materijalnih troškova, izračunavanje cijene pojedinačnog rada, skupine radova ili cijelog objekta
4. Izračunvanje utrošaka radnog vremena i različitih vrsta plaća

# OCJENJIVAČKI LIST

###### I.PRAKTIČNI DIO ISPITA

|  |  |
| --- | --- |
| Radnje obavljene u okviru   praktične zadaće | Broj bodova |
| Izrada dokumentacije za uradak | 0 – 10 |
| Korištenje zaštitnih sredstava i naprava | 0 – 10 |
| Spretnost rukovanja alatima i strojevima | 0 – 10 |
| Podešavanje strojeva i alata. | 0- 10 |
| Koncentracija i izdržljivost | 0 – 10 |
| Kakvoća izrađene radne probe | 0 – 10 |
| Točnost dimenzija i obrade prema planu | 0 – 20 |
| Kakvoća izrađenog uratka | 0 – 20 |
| UKUPNO BODOVA | 0 –100 |

BODOVNA
LISTA

|  |  |
| --- | --- |
| Postotak (%) bodova | Ocjena |
| 92 – 100 | Odličan              ( 5 ) |
| 81 – 91 | Vrlo dobar         ( 4 ) |
| 67 – 80 | Dobar                ( 3 ) |
| 50 – 66 | Dovoljan            ( 2 ) |
| 0 – 49 | Nedovoljan        ( 1 ) |

# II.  STRUČNO-TEORIJSKI DIO

Stručno-teorijski dio ispita je u pisanom obliku, a sastoji se od pitanja i zadaća koje postavlja ispitna komisija. Za zanimanja za koja postoji katalog ispitnih pitanja i zadataka za pomoćničke ispite, koristi se taj katalog.

Ocjena se utvrđuje prema ovoj ljestvici:

BODOVNA
LISTA

|  |  |
| --- | --- |
| Postotak (%) bodova | Ocjena |
| 90 – 100 | Odličan              ( 5 ) |
| 80 – 89 | Vrlo dobar         ( 4 ) |
| 70 – 79 | Dobar                ( 3 ) |
| 60 – 69 | Dovoljan            ( 2 ) |
| Manje od 30 | Nedovoljan        ( 1 ) |

Ispitanik koji postigne od 30 do 59 posto (%) bodova upućuje se na usmeni
ispit.

Na usmenom ispitu
u pravilu se provjeravaju znanja iz onih područja iz kojih naučnik nije pokazao
dostatna znanja na pismenom dijelu ispita.

|  |  |
| --- | --- |
| Klasa: 406-01/03-01/10  Ur. broj: 515-03-03-40  Zagreb, 17. prosinca 2003 |  |

Ministar

**Željko** **Pecek**, v. r.

Ostalo, NN 5/2004-180